মিরপুর স্টেডিয়ামে ক্ষুদে ভক্তদের সঙ্গে একদিন
খেলায় আগ্রহ নেই এমন মানুষের সংখ্যা খুঁজে পাওয়া দুষ্কর। খেলার মাঠে না গেলে খেলার আনন্দ সেভাবে উপভোগ করা যায় না। এমনটিই বলেছে তৃতীয় ও চতুর্থ শ্রেণির দুই শিক্ষার্থী নূর নবী ও আদিত্য রহমান নোহা। 







মিরপুরের শহিদ পুলিশ স্মৃতি স্কুলের তৃতীয় শ্রেণির শিক্ষার্থী নূর নবীর গ্রামের বাড়ি বিক্রমপুরে। বাবা কাপড়ের ব্যবসায়ী। ব্যস্ততার কারণে ছেলেকে নিয়ে মাঠে আসার সুযোগ হয়ে ওঠে না তার। চাচার সঙ্গে মিরপুর স্টেডিয়ামে প্রথমবার খেলা দেখতে এসে উচ্ছ্বসিত নূর নবী। 




সাকিব আল হাসানের এই ক্ষুদে সমর্থক যুগান্তরের সঙ্গে একান্ত আলাপে জানায়, এই প্রথম স্টেডিয়ামে এলাম। খুবই ভালো লাগছে। আসলে বাবা ব্যস্ত থাকেন, চাইলেও নিয়ে আসতে পারেন না। অনেক বলে কয়ে চাচার সঙ্গে স্টেডিয়ামে এসেছি। বাসায় টিভিতে খেলা দেখে আনন্দ পাই না। মাঠে আসতে পেরে খুবই ভালো লাগছে। 
নূর নবী তৃতীয় শ্রেণিতে পড়ালেখা করলেও ক্রিকেট এবং ক্রিকেটারদের সম্পর্কে তার ভালোই জানাশোনা। বাংলাদেশের তারকা ক্রিকেটার সাকিব আল হাসানের ভক্ত নূর নবী। 
বুধবার ভারতের বিপক্ষে দ্বিতীয় ওয়ানডে ম্যাচে সাকিব ভারতীয় তারকা পেসার উমরান মালিকের বলে কয়েকবার আঘাত প্রাপ্ত হন। উমরানের বলটি সাকিবের হেলমেটে সরাসরি আঘাত হানে। মাঠে সাকিবকে আহত হতে দেখে নূর নবীর চোখ ছলছল করছিল। 
নূর নবীর আরেক প্রিয় ক্রিকেটার ভারতের সাবেক অধিনায়ক বিরাট কোহলি। বাংলাদেশ-ভারত ম্যাচে সাকিব-কোহলি দুইজনেই খেলছেন। কোহলি-সাকিব দুজনেই তার প্রিয় তারকা হলেও দেশের খেলা হওয়ায় নূর নবী মন থেকেই চান সাকিব জিতুক। 
নূর নবী জানায়, দেশের খেলা হলে অন্যদলের সমর্থন করার কোনো মানে হয় না। বাংলাদেশ জিতবে এটাই আমি চাই। আমার বিশ্বাস টাইগাররা আজও জয় পাবে। 
নূর নবীর মতো ক্ষুদে শিক্ষার্থী আদিত্য রহমান নোহাও মাঠে এসেছে খেলা দেখতে। সে পড়াশোনা করে রাজধানীর সিভিল এভিয়েশন স্কুলে চতুর্থ শ্রেণিতে। তিন ভাই বোনের মধ্যে নোহা সবার বড়। বাবার কোলে এসেছে আরেক বোন। নোহা এ নিয়ে দ্বিতীয়বার মিরপুরে এসেছে খেলা দেখতে। মাঠের খেলা তাকে খুব টানে। খেলা হলে বাবার কাছে বায়না ধরে, মাঠে এসে খেলা দেখার জন্য। তার বায়না মেটাতে সর্বোচ্চ চেষ্টা করেন ব্যবসায়ী বাবা। 
যুগান্তরের সঙ্গে আলাপে নোহা জানায়, তার প্রিয় ক্রিকেটার সাকিব-তামিম। বিদেশি ক্রিকেটারদের মধ্যে বিরাট কোহলি তার প্রিয়। ক্রিকেট নোহার প্রিয় খেলা হলেও সে ডাক্তার হতে চায়।  
কেন চিকিৎসক হতে চাও জানতে চাইলে নোহা বলে- আসলে মানুষের অসুস্থতা আমাকে খুবই কষ্ট দেয়। আমি অসুস্থ মানুষের কষ্ট সহ্য করতে পারি না। তাছাড়া রোগীদের সেবা করতে আমার খুব ভালো লাগে। অসুস্থ রোগীর পাশে থেকে তার একটু যত্ন নিতে মন টানে। সেজন্যই ডাক্তার হয়ে মানুষের সেবায় নিজেকে নিয়োজিত করতে চাই।

খেলায় আগ্রহ নেই এমন মানুষের সংখ্যা খুঁজে পাওয়া দুষ্কর। খেলার মাঠে না গেলে খেলার আনন্দ সেভাবে উপভোগ করা যায় না। এমনটিই বলেছে তৃতীয় ও চতুর্থ শ্রেণির দুই শিক্ষার্থী নূর নবী ও আদিত্য রহমান নোহা।